楊爵，字伯珍，富平人。年二十始讀書。家貧，燃薪代燭。耕隴上，輒挾冊以誦。兄為吏，忤知縣系獄。爵投牒直之，並系。會代者至，爵上書訟冤。代者稱奇士，立釋之，資以膏火。益奮於學，立意為奇節。從同郡韓邦奇遊，遂以學行名。
二十年夏四月，九廟災，詔百官言時政得失。天佐上書曰：「陛下以宗廟災變，痛自修省，許諸臣直言闕失，此轉災為祥之會也。乃今闕政不乏，而忠言未盡聞，蓋示人以言，不若示人以政。求言之詔，示人以言耳。御史楊爵獄未解，是未示人以政也。國家置言官，以言為職。爵系獄數月，聖怒彌甚。一則曰小人，二則曰罪人。夫以盡言直諫為小人，則為緘默逢迎之君子不難也。以秉直納忠為罪人，又孰不能為容悅將順之功臣哉？人君一喜一怒，上帝臨之。陛下所以怒爵，果合於天心否耶？爵身非木石，命且不測，萬一溘先朝露，使諍臣飲恨，直士寒心，損聖德不細。願旌爵忠，以風天下。」帝覽奏，大怒。杖之六十，下詔獄。